**ΣΥΝΗΡΗΜΕΝΑ ΣΕ όω -ῶ**

**Συναιρέσεις**

**ο + ε ή ο + ο ή ο + ου = ου**: δήλοε = δήλου, δηλόομεν = δηλοῦμεν, δηλόουσι = δηλοῦσι

**ο + η ή ο + ω = ω**: δηλόητε = δηλῶτε, δηλόωσι = δηλῶσι·

**ο + ει ή ο + ῃ ή ο + οι = οι** : δηλόει = δηλοῖ, δηλόῃ = δηλοῖ, δηλό-οι = δηλοῖ.

Έτσι από τη συναίρεση του χαρακτήρα ο με το επόμενο φωνήεν των (ολικών) καταλήξεων προκύπτουν οι φθόγγοι ω, οι και ου.

Παρατηρήσεις:

To ρ. ῥιγῶ (= με πιάνει ρίγος, κρυώνω) είχε χαρακτήρα ω (θ. *ῥιγ*-) και για τούτο, όταν συναιρείται, έχει ω και ῳ, όπου τα ρήματα σε -όω έχουν ου ή οι (δηλ. συναιρεί το χαρακτήρα ω με το επόμενο φωνήεν των (ολικών) καταλήξεων παντού σε ω και ῳ):

Οριστ. ενεστ. *(ῥιγώ-ω) ῥιγῶ*, *ῥιγῷς*, *ῥιγῷ*, *ῥιγῶμεν*, *ῥιγῶτε*, *ῥιγῷσι(ν)*·

παρατ. *(ἐρρίγω-ον) ἐρρίγων*, *ἐρρίγως*, *ἐρρίγω*, *ἐρριγῶμεν*, *ἐρριγῶτε*, *ἐρρίγων*.

Υποτ. *(ῥιγώ-ω) ῥιγῶ*, *ῥιγῷς*, *ῥιγῷ* κτλ.

Ευκτ. *(ῥιγω-οίην) ῥιγῴην*, *ῥιγῴης*, *ῥιγῴη* κτλ.

Προστ. δεν έχει. Απαρ. *(ῥιγῶ-εν) ῥιγῶν*. Μετ. *(ῥιγώ-ων) ῥιγῶν*, γεν. *ῥιγῶντος* κτλ.

**Οι άλλοι χρόνοι**

Τα συνηρημένα ρήματα, όπως και τα λοιπά φωνηεντόληκτα σχηματίζουν τους άλλους χρόνους εκτός από τον ενεστώτα και τον παρατατικό, αφού προστεθούν στο ρηματικό θέμα οι σχετικές (φαινομενικές) καταλήξεις.

Αλλά στους χρόνους αυτούς ο βραχύχρονος χαρακτήρας του θέματος κανονικά εκτείνεται εμπρός από το σύμφωνο των καταλήξεων δηλαδή:

Το ο εκτείνεται σε ω:

*δηλῶ* (θ. *δηλο*-) *δηλ*ώ-*σω*, *ἐ*-*δήλ*ω-*σα*, *δε*-*δήλ*ω-*κα*, *ἐ*-*δε*-*δηλ*ώ-*κειν·* *δηλ*ώ- *σομαι*, *ἐ*-*δηλ*ω-*σάμην*, *δηλ*ω-*θήσομαι*, *ἐ*-*δηλ*ώ-θην, *δε*-*δήλ*ω-*μαι*, *ἐ*-*δε*-*δηλ*ώ- *μην* (έτσι και: *δηλ*ω-*τός*, *δηλ*ω-*τέος*, *δήλ*ω-*σις* κτλ.).

ΠΙΝΑΚΑΣ ΦΩΝΗΕΝΤΟΛΗΚΤΩΝ ΣΥΝΗΡΗΜΕΝΩΝ ΡΗΜΑΤΩΝ ΣΕ -ΟΩ ΠΟΥ ΠΑΡΟΥΣΙΑΖΟΥΝ ΜΕΡΙΚΕΣ ΔΙΑΦΟΡΕΣ Ή ΑΝΩΜΑΛΙΕΣ

1. Ρήματα που κρατούν το βραχύχρονο χαρακτήρα, χωρίς να παίρνουν σ

ἀρό-ω = -ῶ (= αλετρίζω, οργώνω), (θ. *ἀρο*-), αόρ. *ἤρο*-*σα*. Παθ. *ἀρόομαι* -*οῦμαι*. Ρημ. επίθ. *ἀρο*-*τός*. Παράγ. *ἄρο*-*τος*, *ἄρο*-*σις*, *ἀρό*-*σιμος*, *ἀρο*-*τήρ*, *ἄρο*-*τρον* κτλ.

2. Ρήματα που εκτείνουν το βραχύχρονο χαρακτήρα και παίρνουν σ εμπρός από το θ, μ, τ

χό-ω = χῶ (= σκεπάζω με χώμα) (θ. *χο*-). Ενεστ. *χῶ*, *χοῖς*, *χοῖ* κτλ. (απαρ. *χοῦν*, *συγχοῦν*), παρατ. *ἔχοον* -*ουν* (-*ους*, -*ου* κτλ.), μέλλ. *χώ*-*σω*, αόρ. *ἔ*-*χω*-*σα*, παρακ. *κέ*-*χω*-*κα*. Παθ. -*χόομαι* -*οῦμαι*, παρατ. -*εχοόμην* -*ούμην* (*ἐχοῦ*, *ἐχοῦτο* κτλ.), παθ. αόρ. ***ἐ*-*χώ*-*σ*-*θην***, παρακ. ***κέ*-*χω*-*σ*-*μαι***. Ρημ. επίθ. ***χω*-*σ*-*τός***. Παράγ. *χῶ*-*σις* κτλ. Στον ενεστ. υπάρχει και τύπος *χών*-*νυ*-*μι*, κατα τα ρ. σε -*μι* (*χώσ*-*νυ*-*μι*, βλ. § 333).